
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea plăţii cotizaţiei anuale pentru anul 2009, ce decurge din calitatea României de stat –participant la Acordul multilateral de bază privind transportul internaţional pentru dezvoltarea Coridorului Europa-Caucaz-Asia, semnat la Baku la 8 septembrie 1998, cu care comisia noastră a fost sesizată în fond cu adresa Biroului Permanent nr. PL.x. 608 din 8 octombrie 2008.
	PREŞEDINTE,

Ştefan Viorel

RAPORT

asupra proiectului de Lege privind aprobarea plăţii cotizaţiei anuale pentru 
anul 2009, ce decurge din calitatea României de stat –participant la Acordul multilateral  de bază privind transportul internaţional pentru dezvoltarea 
Coridorului Europa-Caucaz-Asia, semnat la Baku la 8 septembrie 1998
Cu adresa nr.PL.x 608 din 8 octombrie 2008, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea plăţii cotizaţiei anuale pentru anul 2009, ce decurge din calitatea României de stat –participant la Acordul multilateral  de bază privind transportul internaţional pentru dezvoltarea Coridorului Europa-Caucaz-Asia, semnat la Baku la 8 septembrie 1998.
La întocmirea raportului s-a avut în vedere avizul favorabil al Consiliului Legislativ, trimis cu nr.624/24.05.2008 cu precizarea că acesta face parte din categoria legilor ordinare, iar în aplicarea prevederilor art.75 alin. (1) din Constituţia României, republicată, prima Cameră sesizată este Senatul.
Prezentul proiect de Lege are ca obiect de reglementare  aprobarea plăţii cotizaţiei anuale pentru anul 2009, ce decurge din calitatea României de stat –participant la „Acordul multilateral  de bază privind transportul internaţional pentru dezvoltarea Coridorului Europa-Caucaz-Asia”, semnat la Baku la 8 septembrie 1998, denumit Acord de bază şi anexele sale tehnice care reglementează transporturile internaţionale rutiere, feroviare, navale şi procedurile vamale şi de prelucrare a documentelor vamale.
România a ratificat Acordul de bază prin Ordonanţa Guvernului nr.20/2000 pentru ratificarea Acordul multilateral  de bază privind transportul internaţional pentru dezvoltarea Coridorului Europa-Caucaz-Asia, semnat la Baku la 8 septembrie 1998, aprobată prin Legea nr.95/2000. Acordul de bază a intrat în vigoare pentru România la data de 2 iulie 2000.

Părţi la Acordul de bază sunt 12 state : Republica Armenia, Republica Azerbaidjan, Republica Bulgaria, Georgia, Republica Kazahstan, Republica Kirghistan, Republica Moldova, România, Republica Tadjikistan, Republica Turcia, Republica Uzbekistan.
Pentru implementarea şi aplicarea Acordului, statele participante au înfiinţat conform articolului nr.8 din acest document, o Comisie Interguvernamentală TRACECA , denumită „CIG TRACECA”, compusă din cele mai înalte autorităţi guvernamentale ale părţilor  sau reprezentanţilor acestora, pe deplin autorizaţi să ia hotărâri în aplicarea prevederilor Acordului, care se reuneşte în cadrul unor conferinţe Anuale pe teritoriile părţilor.
În perioada 2000- februarie 2004, bugetul SP CIG TRACECA a fost finanţat complet din fondurile Uniunii Europene.

În anii 2004-2005, având in vedere intenţia Uniunii Europene de a asigura bugetul SP CIG TRACECA în proporţie de 85%, restul de 15%  fiind asigurat în cote egale de statele participante, fiecăruia i-a revenit o contribuţie de 50.000 euro pentru anul 2006, respectiv 2007.
Acordul de finanţare a fost ratificat prin Legea nr.472/2006, publicată în Monitorul Oficial al României, partea I, nr.21 din 12 ianuarie 2007.

Precizăm că România a achitat integral şi în termen contribuţiile anuale ce i-au revenit în calitate de stat-participant la Acordul de bază, pe perioada 2004- 2008.

La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor doamna Popescu Irina, consilier superior din cadrul Ministerului Transporturilor şi Infrastructurii.
La lucrările comisiei au participat 31 deputaţi, din totalul de 31 membri ai comisiei.
Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 29 septembrie 2008.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii proiectului de Lege privind aprobarea plăţii cotizaţiei anuale pentru anul 2009, ce decurge din calitatea României de stat - participant la Acordul multilateral  de bază privind transportul internaţional pentru dezvoltarea Coridorului Europa-Caucaz-Asia, semnat la Baku la 8 septembrie 1998, în şedinţa din data de 3 februarie 2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege. în forma adoptată de Senat. 
	PREŞEDINTE,

Ştefan Viorel 
	SECRETAR,

Henorel Adrian Niţu


Consilier parlamentar:
Luminiţa Ghiorghiu

